open-index/open-wikipedia-markdown huggingface dataset:
Mahbubnagar (distrikt)

**Mahbubnagar** (telugu: మహబూబ్ నగర్ జిల్లా, urdu: محبوب نگر ضلع) er et distrikt i den indiske delstaten Telangana. Distriktets hovedstad er Mahbubnagar. 

## Demografi
Ved folketellingen i 2011 var det  innbyggere i distriktet, mot  i 2001. Den urbane befolkningen utgjør 15,00 % av befolkningen.

Barn i alderen 0 til 6 år utgjorde 12,42 % i 2011 mot 15,58 % i 2001. Antallet jenter i den alderen per tusen gutter er 932 i 2011 mot 952 i 2001. 
## Referanser


## Eksterne lenker
*
Monte Titano

**Monte Titano** et det høyeste fjellet i San Marino og en del av fjellkjeden  Appenninene. Toppen av fjellet rager 749 meter over havet, og ligger like øst for hovedstaden San Marino by. Fjellet har tre topper, kjent som «San Marinos tre tårn». Ifølge legenden grunnla St. Marinus San Marino som en landsby ved fjellet. I 2008 ble fjellet skrevet inn på UNESCOs liste over verdensarven.

## Referanser


## Eksterne lenker
*
Aluminiumklorid

**Aluminiumklorid**, AlCl3, er en kjemisk forbindelse av aluminium og klor.
Det opptrer vanligvis med en hvit farge, men inneholder ofte jern som gir gul farge. 
Den ble tidligere betraktet som et salt, men atomene bindes sammen av kovalente bindninger. I fast tilstand bygger bindningena et nettverk uten avgrensede molekyler.

## Bruk
### Anhydrert
Anhydrert AlCl3 er sannsynligvis den mest utbredte Lewis-syren, og er også en av de kraftigste. Forbindelsen har utbredt bruk i kjemisk industri som en katalysator i Friedel-Craft reaksjoner.

### Hydrert

Hydrert AlCl3 (aluminiumklorid heksahydrat) brukes i lave konsentrasjoner som virkestoff i de aller fleste antiperspiranter mot svette (som ikke må forveksles med deodoranter).

Ekstra effektive antiperspiranter inneholder en høyere andel aluminiumklorid, opptil 25%. Disse har langt bedre effekt hvis man svetter mye, og selges under merkenavn som Aco og Lauga 25%.

## Se også
* Aluminiumklorid heksahydrat

## Referanser
Srikakulam (distrikt)

**Srikakulam** (telugu: శ్రీకాకుళం జిల్లా) er et distrikt i den indiske delstaten Andhra Pradesh. Distriktets hovedstad er Srikakulam. 

## Demografi
Ved folketellingen i 2011 var det  innbyggere i distriktet, mot  i 2001. Den urbane befolkningen utgjør 16,16 %.

Barn i alderen 0 til 6 år utgjorde 9,83 % i 2011 mot 13,24 % i 2001. Antallet jenter i den alderen per tusen gutter er 953 i 2011 mot 967 i 2001. 

## Inndelinger

### Mandaler
I Andhra Pradesh er mandal det tredje administrative nivået, under staten og distriktene. Srikakulam distrikt har 38 mandaler. 

# Veeraghattam
# Vangara
# Regidi Amadalavalasa
# Rajam
# Ganguvari Sigadam
# Laveru
# Ranastalam
# Etcherla
# Ponduru
# Santhakavati
# Burja, Srikakulam#Burja
# Palakonda
# Seethampeta
# Bhamini
# Kothuru(Srikakulam)
# Hiramandalam
# Sarubujjili
# Amadalavalasa
# Srikakulam
# Kalingapatnam
# Polaki, Srikakulam#Polaki
# Narasannapeta
# Jalumuru
# Saravakota
# Pathapatnam
# Meliaputti
# Tekkali
# Kotabommali
# Santhabommali
# Nandigam, Srikakulam#Nandigam
# Vajrapu Kotturu
# Palasa
# Mandasa
# Sompeta
# Kanchili
# Kaviti
# Ichchapuram
# Lakshminarasupeta

## Referanser
Trachylepis septemtaeniata

***Trachylepis septemtaeniata*** er en stor skink med ganske kraftige lemmer, gyllen rygg, og små, svarte flekker i fire linjer. Den ble tidligere regnet som en underart av *[[Trachylepis aurata]]*. Utbredelsen omfatter Eritrea, Syria, Irak, sørlige Iran, nordøstre Saudi-Arabia, Bahrain, Qatar, De forente arabiske emirater og Oman. En avvikende form, som klassifiseres som underarten *T. s. transcaucasica*, forekommer i Armenia, Aserbajdsjan, nordlige og sentrale Iran, Turkmenistan og Afghanistan.

## Eksterne lenker
* 
* Jiří Moravec, Michael Franzen, Wolfgang Böhme (2006) Notes on the taxonomy, nomenclature and distribution of the ''Trachylepis'' (formerly ''Mabuya'') ''aurata'' (Linnaeus, 1758) complex *Proceedings of the 13th Congress of the Societas Europaea Herpetologica* pp.&nbsp;89&ndash;93
* Herp.am – ''Trachylepis septemtaeniata caucasica''
Kvernafjorden

**Kvernafjorden** er en liten fjord nord for Flatøy i Alver kommune like vest for Knarvik. Fjorden ligger mellom Radfjorden, som er en del av samme fjordsystem, og Haglsundet, som går sørover til der Salhusfjorden møter Osterfjorden. Fjorden strekker seg 3,5 kilometer nordvestover til en linje mellom Radtangen på Radøy i nord og Skarpeneset i sør. Like øst for dette ligger Alverstraumen som går nordover til Alversund.

E39 krysser Haglsundet over den vel 600 meter lange Haglsundbrua.

## Referanser
Hauptverwaltung Aufklärung

**Hauptverwaltung Aufklärung** (HVA) var en del av Stasi, etterretningstjenesten i DDR, og hadde ansvar for bl.a. utenlandsspionasje og for aktiviteter rettet mot vestlig etterretningstjenester, slik som infiltrasjon og desinformasjon. HVA samarbeidet nært med KGB. 

Lederen til *Hauptverwaltung Aufklärung* var Markus Wolf fra 1956 til 1986. Til 1990 var Werner Großmann siste sjef i HVA.

I 1989 hadde HVA 3800 ansatte. Ifølge opplysninger fra BStU jobbet 1500 vesttyske statsborgere som informanter for HVA i 1989.

Kjente agenter som jobbet for *Hauptverwaltung Aufklärung* var
*Günter Guillaume i Forbundskanslerens kontor, avslørt i 1974
*Klaus Kuron i den vesttyske sikkerhetstjensten Bundesamtes für Verfassungsschutz
*Gabriele Gast i den vesttyske etterretningstjensten Bundesnachrichtendienst
*Rainer Rupp i NATOs hovedkvarter i Belgia

Agentvirksamheten til Klaus Kuron, Gabriele Gast og Rainer Rupp ble kjent først etter Tysklands gjenforening.
Austefjorden (Sund)

**Austefjorden** er en fjordarm på nordsiden av Korsfjorden i Øygarden kommune i Vestland. Det meste av fjorden ligger mellom Tofterøy i vest og Sotra i øst. Fjorden strekker seg åtte kilometer til Eide. Innløpet til fjorden i sør ligger mellom Hummelsund på Tofterøy og Håkonsund sør for Forland. Ved nordenden av Tofterøy krysser en 270 meter lang hengebro fjorden langs fylkesvei 200.

Langs østsiden av fjorden er det flere grender innover langs fjorden som Steinsland, Hamre, Bakka, Åsen og Vorland. På vestsiden nord for Tofterøy ligger Glesnes og Kausland. Helt innerst i fjorden deler den seg i to og den vestlige delen blir kalt Vestrepollen.

## Austefjorden ferjekai

Austefjorden ferjekai er en nedlagt ferjekai i Austefjorden i Sund. Herfra gikk det ferje til Kvaløya i Austevoll fra 1988–1995. Ferjekaien ble midlertidig tatt i bruk da Krokeidevegen raste ut i Storavatnet mars 1999.

Under byggingen av fergekaien ble det gjort funn som viste at det hadde vært aktivitet i området siden steinalderen.

## Se også
* Austefjorden-Kvaløya

## Referanser




## Eksterne lenker
*
Anders Moen

**Anders Moen** (født 1. oktober 1887 i Stange, død 5. juli 1966 i Skedsmo) var en norsk sportsutøver som deltok i de olympiske leker 1908 i London.

Moen vant en olympisk sølvmedalje i turn under OL 1908 i London. Han var med på det norske laget som kom på andreplass i lagkonkurransen i mangekamp bak Sverige. Det var åtte lag med 16 til 40 turnere på hvert lag. Konkurransen ble arrangert 14. til 16. juli 1908.

## OL-medaljer
* 1908  London -  Sølv i turn, mangekamp lagkonkurranse (Norge)

## Eksterne lenker
*
Svidd Neger (Ulver-album)

***Svidd Neger*** (utgitt 2003) er det syvende studioalbumet til det norske eksperimentelle bandet Ulver.

Musikken i albumet er lydspor til filmen *[[Svidd neger]]*.

## Sporliste
# «Preface» (1:42)  
# «Ante Andante» (0:53)  
# «Comedown» (2:19)  
# «Surface» (3:17)  
# «Somnam» (2:41)  
# «Wildcat» (2:32)  
# «Rock Massif pt1» (1:41)  
# «Rock Massif pt2» (2:05)  
# «Poltermagda» (0:28)  
# «Mummy» (1:02)  
# «Burn the Bitch» (0:52)  
# «Sick Soliloquy» (0:21)  
# «Waltz of King Karl» (3:17)  
# «Sadface» (2:43)  
# «Fuck Fast» (0:20)  
# «Wheel of Conclusion» (6:26) 

## Artister
*Kristoffer «Garm» Rygg &ndash; Klaviatur
*Tore Ylwizaker &ndash; Klaviatur, piano
*Jørn H. Sværen &ndash; Trommeslager

## Kilder
*Svidd Neger hos Encyclopaedia Metallum

## Eksterne lenker
*
Villa Westfal-Larsen

**Villa Westfal-Larsen** er navnet på en bygning som ligger i Kalfarveien 48 i Bergen. Villaen ble tegnet av arkitekt Ole Landmark og oppført i «jobbetiden», fra 1915&ndash;1919, for skipsreder Hans Westfal-Larsen. Rederen hadde kjøpt det gamle lyststedet Lille Kalfaret, men ønsket en mer komfortabel bolig. Det gamle lyststedet ble revet og av materialene ble det oppført to villaer på Nesttun. Villa Westfal-Larsen ble oppført i mur som en parafrase av Lille Kalfaret, som i 1912 var blitt oppmålt av Gerhard Fischer. 

Arkitekt Landmark ble tildelt Houens fonds diplom for bygget i 1925.
Megalyn Echikunwoke

**Megalyn Ann Echikunwoke** (født 28. mai 1983) er en amerikansk skuespillerinne. Hun er mest kjent for rollene som Nicole Palmer i den første sesongen av *[[24 (TV-serie)|24]]*, Isabelle Tyler i *[[The 4400]]*, og Angie Barnett i *[[Et syttitallsshow]]*.

## Tidlig liv
Echikunwoke ble født i Spokane i den amerikanske delstaten Washington. Hun er datter av en nigeriansk far og en mor av engelsk og skotsk-irsk avstamning. Hennes etternavn, "Echikunwoke", betyr "leder av menn" på igbo, og Megalyn er barnebarnet av en nigeriansk stammeleder, noe som teknisk sett gjør henne til afrikansk royalitet.

Echikunwoke vokste opp på en Navajo-reservat i Chinle, Arizona.

## Karriere
Echikunwoke ble oppdaget som 14-åring og begynte å jobbe profesjonelt som 15-åring, med en opptreden i en episode av *The Steve Harvey Show*.

Hun hadde en av sine første store roller som Nicole Palmer i den første sesongen av *[[24 (TV-serie)|24]]* i 2001-2002. Fra 2004 til 2005 spilte hun Angie Barnett i *[[Et syttitallsshow]]*.

I 2006 fikk hun hovedrollen som Isabelle Tyler i science fiction-serien *[[The 4400]]*, som hun spilte frem til 2007. Senere har hun hatt tilbakevendende roller i serier som *90210* og *House of Lies*.

Echikunwoke har også hatt roller i flere filmer, inkludert *[[Damsels in Distress]]* (2011), *[[A Good Day to Die Hard]]* (2013), *[[CHiPs]]* (2017), og *[[Night School]]* (2018).

## Referanser


## Eksterne lenker
* 
*
Austefjorden

**Austefjorden** er navnet på flere fjorder i Norge: 

* Austefjorden (Volda) &ndash; en fjordarm av Voldsfjorden i Møre og Romsdal.
* Austefjorden (Sund) &ndash; en fjordarm av Korsfjorden i Hordaland. 
* Austefjorden (Fusa) &ndash; en fjordarm av Lygrespollen i Hordaland.
Austefjorden (Fusa)

**Austefjorden** er en fjordarm av Lygrespollen og Bjørnafjorden i Bjørnafjorden kommune i Vestland fylke. Den ligger sørøst for Lygresfjorden. Fra innløpet mellom Tretteskjera i vest og Høynesvika i øst går den to kilometer nordøstover til gården Austefjord.

## Referanser
Hans Martin Seip

**Hans Martin Seip** (født 14. juni 1937 i Oslo) er en norsk kjemiker. Han er professor emeritus ved Kjemisk institutt ved Universitetet i Oslo og tidligere også tilknyttet CICERO.

Seip ble sivilingeniør ved Norges tekniske høyskole, NTH, i 1961 og dr.philos. ved Universitetet i Oslo 1967 med avhandlingen: *Studies on the failure of the first Born approximation in electron diffraction*. Han var universitetsstipendiat 1965–1969, universitetslektor 1969–1975, forsker ved Sentralinstitutt for industriell forskning, SI, 1976–1988. Professor i kjemi fra 1979. Hans Martin Seip er medlem av Det Norske Videnskapsakademiet og Det Kongelige Norske Videnskabers Selskab. 

Han arbeidet først med  strukturkjemiske problemer, senere innen miljøkjemi. Han forsket på og deltok i den faglige debatt rundt sur nedbørs virkning på skog og vann fra slutten av 1970-årene.  Der la han vekt på den sure nedbørens betydelige virkning for vannforsuring og fiskedød, men var også åpen for betydningen av endringer i jordsmonn og vegetasjon i fiskevannenes nedbørsfelt.  Han har senere forsket rundt ulike typer forurensninger og klimaproblemer. På det siste området har han gjort seg til talsmann for betydningen av «tilknyttede fordeler» (eng. co-benefits), dvs. betydningen av at tiltak som reduserer klimautslipp ofte også bidrar betydelig til å redusere vanlige luftforurensninger (SO<sub>2</sub>, NO<sub>X</sub>, partikler etc.). Han har arbeidet med forurensningsproblemer i Norge, Polen og Kina. 

Seip har deltatt i den dagsaktuelle debatt i aviser og magasiner på mange områder.

## Forskningsprofil
Seip var i særlig aktiv innen forskning på sur nedbørsvirkning på skog og vann fra slutten av 1970-årene frem til århundreskiftet, særlig modellering av forsuring i jord og vann. Arbeidet i denne tiden foregikk først i Norge, deretter blant annet i Polen. Senere har mange av arbeidene vært utført med datamateriale fra Kina og andre utviklingsland. Han har gjennom alle sine arbeider vært opptatt av kost-nytte-beregninger og forholdet mellom forurensningsnivå og helse- og miljøskader. Han har lagt vekt på usikkerhet i konsekvensanalysene og at disse er en viktig del av det vitenskapelige arbeid. En utdyping av Seips forskningsprofil finnes i hans artikkel *Environmental chemistry: A personal account.*

## Referanser


## Eksterne lenker
Lygrespollen

**Lygrespollen** er en fjordarm helt sørøst i Bjørnafjorden i Bjørnafjorden kommune i Vestland fylke. Pollen deler seg i tre deler, Sundfjorden i syd, Lygresfjorden i nord og Austefjorden i nordøst. Til enden av Austefjorden er det seks kilometer fra innløpet til Lygrespollen.

Innløpet til fjordarmen, Grunnasundet, ligger i vest mellom Langaneset i syd og Sundvor i nord. Bukkholmane ligger midt i innløpet og over her går Fylkesvei 549. Nord i Lygresfjorden ligger Lygre, som fjorden og pollen er oppkalt etter.

## Referanser
Maria Bodøgaard

**Maria Bodøgaard** (født 1983) er en tidligere programleder i musikkanalen *[[The Voice TV Norge]]*. 

Bodøgaard er født og oppvokst på Bodøgaard i Bodø og jobbet i *The Voice TV Norge* i perioden 2005–2008.

Bodøgaard arbeider i dag freelance som journalist og har blant annet egen spalte i Avisa Nordland. Hun har også arbediet som konferansier og som modell. Fra 2010 har hun arbeidet i TV3 Norge som reporter i programmet *[[Paradise Hotel]]*. I NRK var hun manusansvarlig for sesong 2 av det muntre seksualopplysningsprogrammet *[[Trekant]]*.

Maria Bodøgaard har bodd to år i Sydney i Australia hvor hun studerte grafisk design.

Hun er datter av Ann-Karin Bodøgaard og Truls Klausen. 

## Referanser


## Eksterne lenker
*
Slagene ved Kawanakajima

**Slagene ved Kawanakajima** (japansk: 川中島の戦い; *Kawanakajima no tatakai*) ble utkjempet i sengoku-perioden i Japan mellom Takeda Shingen, daimyō over Shinano-provinsen og Uesugi Kenshin, daimyō over Kai-provinsen på Kawanakajimasletta nord i Shinano-provinsen, hvor byen Nagano ligger i dag. 

De fem største slagene fant sted i 1553, 1555, 1557, 1561 og 1564. Det  fjerde slaget var det største, og det mest kjente, og ble utkjempet den 10. september 1561. 

Slagene startet etter Shingen hadde erobra Shinano og utvist Murakami Yoshiharu og Ogasawara Nagatoki, som dro til Kenshin for å få hjelp mot Shingen. 

## Slagene
*Det første slaget* ble utkjempet juni 1553. Intet stort slag ble utkjempet. 

*Det andre slaget,* kjent som *slaget ved Saigawa* ble utkjempet i 1555. Kenshin prøvde flere ganger å ta Asahiyama-festningen holdt av Takedas allierte, Kurita-klanen, men ble slått tilbake. Deretter møttes de to hærene på Kawanakajimasletta, hvor de ventet i flere måneder på at den andre skulle angripe. Slaget ble unngått ved at begge lederne dro på grunn av affærer i sine hjemprovinser. 

*Det tredje slaget* fant sted i 1557, da Shingen tok Katsurayama-festningen. Han prøvde deretter å ta Iiyama-borgen, men trakk seg bort da Kenshin ledet en hær ut av Zenkō-ji-tempelet. 

*Det fjerde slaget*, den 18. oktober 1561, var et av de største og taktisk mest interessante i hele sengoku-perioden. Kenshin dro fra Kasugayama-festningen med 18&nbsp;000 krigere, fast bestemt på å ødelegge Takeda Shingen. Shingen dro fra Kōfu med 16&nbsp;000 menn, og fikk med seg 4000 flere mens han dro gjennom Shinano. En av Shingens viktigste offiserer i dette slaget, Yamamoto Kansuke, angrep Uesugi-styrkene alene, og ble truffet av opp til åtti kuler før han ble tvunget til å begå selvmord. Takeda Shingen og Uesugi Kenshin skal selv ha møttes på slagmarken i dette slaget. Til slutt trakk Uesugi-styrkene seg bort. Da hadde Takeda mistet rundt 4000 soldater, inkludert mange av Shingens generaler, og også hans bror, Takeda Nobushige og hans onkel, Morozumi Torasada. Uesugihæren mistet rundt 3000 soldater. 

*Det femte slaget* fant sted i 1564. For femte og siste gang møttes Kenshin og Shingen på Kawanakajima. Hærene deres utkjempet små trefninger i seksti dager, før begge trakk seg bort.
Kommandørens døtre

***Kommandørens døtre*** er en roman av den norske forfatteren Jonas Lie, utgitt i 1886. Romanen skildrer en familie ved Fredriksvern i Vestfold og den behandler kvinners stilling i et embetsmannmiljø. Tittelen henspiller på Camilla Colletts *[[Amtmandens Døtre]]* og kan ses på som tematisk oppfølger til Colletts hovedverk.

Boka ble i 1912 filmatisert i Danmark under tittelen *[[Kommandørens Døtre (film)|Kommandørens Døtre]]*.

## Referanser


## Eksterne lenker

* Nasjonalbibliotekets digitaliserte faksimile av ''Kommandørens'' døtre i utgave fra 1952
Frederick Suerig

**Frederick «Fred» G. Suerig** (1878–1929) var en amerikansk roer som deltok i OL 1904 i St. Louis.

Suerig vant en olympisk sølvmedalje i roing under OL 1904 i St. Louis. Han kom på andreplass firer uten styrmann, sammen med roerne fra roklubben «Mound City Rowing Club, St. Louis»; Martin Fromanack, Charles Aman og Michael Begley. Vant gjorde en annen amerikansk firer med mannskap fra «Century Boat Club, St. Louis». Konkurransen ble gjennomført 30. juli 1904 og det var tre båter som deltok, alle fra USA.

## OL-medaljer
* 1904  St. Louis -  Sølv i roing, firer uten styrmann

## Referanser


## Eksterne lenker
*
Blood Inside

***Blood Inside*** (utgitt 2005) er det åttende studioalbumet til det norske bandet Ulver. 

En video for «It Is Not Sound» som ble filmet av Acoustic Kung Fu Films! førte til at utgivelsen av albumet ble forskjøvet fra 2004 til 2005.

## Lyd og stil
Musikken er inspirert av flere forskjellige sjangre som: rock, jazz, klassisk, industriell musikk og Electronica.

Låten «It IS Not Sound» er mye basert på Toccata & Fuge d-moll av Johann Sebastian Bach. Det melodiske spillet med keyboard sammen med andre bakgrunnsefekter kan man lett finne i Bach sitt arbeid.

Låtteksten i «Christmas» kommer fra diktet med samme navn av den portogisiske forfatteren Fernando Pessoa, skrevet i 1922.

## Design
Plateomslaget er laget av Trine Paulsen og Kim Sølve
Albumet kom ut i 1000 kopier og ble laget i de seks forskjellige fargene:
*100 transparent/rød 
*100 hvit/rød
*100 rød/sort 
*100 rød/hvit begge sider
*300 hvit
*300 rød

## Sporliste
# «Dressed In Black» (7:06) 
# «For the Love of God» (4:11) 
# «Christmas» (6:15) 
# «Blinded by Blood» (6:22) 
# «It Is Not Sound» (0:37) 
# «The Truth» (4:01) 
# «In the Red» (3:30) 
# «Your Call» (6:07) 
# «Operator» (3:36) 

## Artister
*Kristoffer «Gram» Rygg &ndash; vokalist
*Tore Ylwizaker &ndash; klaviatur
*Jørn H. Sværen &ndash; trommer

### Gjesteartister
*Bosse &ndash; sologitar i «For the Love of God»
*Carl-Michael «Czral» Eide &ndash; trommer i «Operator»
*Jeff Gauthier &ndash; fiolin i «Your Call»
*Håvard Jørgensen &ndash; gitar i «Dressed in Black», «For the Love of God» og «Your Call»
*Mike Keneally &ndash; gitar i «Christmas», solo i «Operator»
*Andreas Mjos &ndash; vibrafon i «Blinded by Blood» og «In the Red»
*Maja Ratkje &ndash; Sangkor i «Your Call»
*Knut Aalefjær &ndash; trommer og slagverk i «For the Love of God», «Christmas» og «Operator»

### Andre
*Audun Strype &ndash; Mastering

## Kilder
*Blood Inside hos Encyclopaedia Metallum

## Eksterne lenker
*
Den makalösa manicken

**Den makalösa manicken** er en svensk sang av Michael B. Tretow. Sangen var en landeplage i Sveriges Radio i 1986.

Som en del av markedsføringen av fornøyelsesparken Tomteland (norsk: *Nisseland*) i Mora fikk Tretow i 1985 i oppdrag å lage ei barneplate, som fikk navnet *Tomteland*. En sang handlet om nissen *Professorn* som demonstrerer en fantastisk evighetsmaskin for fortelleren. *Den makalösa manicken* fikk en del spilletid i Sveriges Radio P3, og plutselig var sangen en svensktopphit og ble en av de mest populære låtene i 1986.

Sangen lå på Svensktoppen i tolv uker mellom 20. april og 7. september 1986, med tredjeplass som beste resultat der. Singelen var også populær i Norge, og lå seks uker på VG-lista med sjetteplass som beste plassering.

## Referanser
Lysefjorden (Hordaland)

**Lysefjorden** er en sidefjord til Korsfjorden i kommunene Bergen og Bjørnafjorden i Vestland. Den er en fortsettelse av Korsfjorden og strekker seg 6 kilometer østover mot Djupvik. Bredden er 2–3 kilometer. Fjorden har innløp mellom Korsneset i nord og øya Skorpo i sør.

Den indre delen av fjorden har over ti større holmer og småøyer. Den største av disse er Lysøen, der Ole Bull bygde det kjente huset sitt. Fjorden er oppkalt etter Lyse kloster, som ligger 1,5 kilometer lenger øst.

Det ligger noen små tettsteder rundt, slik som Nordvik, Søvik, og Drange.

## Referanser




## Eksterne lenker
* Bergen byleksikon på nett, om Lysefjorden
Trachylepis vittata

***Trachylepis vittata*** er en stor skink med ganske kraftige lemmer, og langsgående striper. Den har som regel en lys stripe langs ryggraden, noe som aldri forekommer hos slektningene *[[Trachylepis aurata|T. aurata]]* og *[[Trachylepis septemtaeniata|T. septemtaeniata]]*. I Egypt kan den kanskje forveksles med *[[Trachylepis quinquetaeniata|T. quinquetaeniata]]*. Arten finnes langs den afrikanske middelhavskysten fra Algerie til Egypt, på Kypros, og i Tyrkia, Libanon, Israel, Syria, Jordan, Irak og vestlige Iran.

## Eksterne lenker
* 
* BioLib.cz – Bridled Mabuya
* IUCN Red List – ''Trachylepis vittata''
Arthur Bailey

**Arthur B. Bailey** var en canadisk roer som deltok i de olympiske leker 1904 i St. Louis.

Bailey vant en olympisk sølvmedalje i roing under OL 1904 i St. Louis. Han var med på den canadiske åtteren som kom på andreplass bak den amerikanske båten med mannskap fra *Vesper Boat Club, Philadelphia*.

Roerne fra *Argonaut Rowing Club, Toronto* som representerte Canada var Arthur Bailey, William Rice, George Reiffenstein, Phil Boyd, George Strange, William Wadsworth, Donald MacKenzie, Joseph Wright og Thomas Loudon som styrmann. Det var kun to lag som deltok i denne klassen og finalen ble avviklet 30. juli 1904.

## OL-medaljer
* 1904  St. Louis -  Sølv i roing, åtter (Canada)

## Referanser


## Eksterne lenker
*
Forbudsrepublikken

**Forbudsrepublikken** er en barokk opera i tre akter, skrevet for kor og 4 hovedroller av Jon Skogstad og Håkon M.E. Sundaune. Operaen omhandler Prins Mild som kjemper for sin kjærlighet til den fagre Dunhilde. Dunhildes far, den mektige forbudskansler Nicorette, tåler ikke synd og svake mennesker. Han prøver med alle midler å forhindre sin datter i å falle for prinsens lidderlighet og moralske forfall, men skjuler selv mørke hemmeligheter bak sitt lytefrie ytre.

Midt i skuddlinjen står bartenderen, som ikke snakker mye men lytter desto bedre, og finalen byr på et gedigent oppsving for den altoppslukende kjærligheten på bekostning av et og annet prinsipp om for eksempel nedsatt livskvalitet som følge av passiv røyking.

## Roller

* Forbudskansler Nicorette
* Dunhilde (kanslerens datter)
* Prins Mild (omstreifende livsnyter)
* Bartenderen
* Paula Mall (Dunhildes mor) 

* Kor (kanslerens disipler)
* Dansere
* Sjonglør/Djevel

## Orkester

* 3 (2) cembali
* 1 bass
* 2 cello
* 1 fagott
* 2 bratsj
* 6 fiolin
* 2 fløyter
* 2 obo
* 1-2 slagverk

## Eksterne lenker

* Forbudsrepublikken
Joseph Ryan

**Joseph Ryan** (født 11. juli 1877 i New York, død 10. januar 1939 i New York) var en amerikansk roer som deltok i OL 1904 i St. Louis.

Ryan ble olympisk mester i roing under OL 1904 i St. Louis. Han vant toer uten styrmann sammen med Robert Farnan. Paret representerte *Seawanhaka Boat Club, Brooklyn*.

## OL-medaljer
* 1904  St. Louis -  **Gull** i roing, toer uten styrmann

## Referanser


## Eksterne lenker
*
Lygresfjorden

**Lygresfjorden** er en fjordarm av Lygrespollen og Bjørnafjorden i Bjørnafjorden kommune i Vestland fylke. Den strekker seg to kilometer nordover fra midten av pollen til Lygre, som har gitt navn til både pollen og fjorden. Øst for Lygresfjorden ligger Austefjorden. Bjørnafjorden ligger i vest.

## Referanser
Alessandro Fattori

**Alessandro Fattori** (født 21. juni 1973 i Parma) er en italiensk alpinist.

Fattori sikret seg sine første poeng i verdenscupen i sesongen 1992/93. Han sikret seg sin første pallplassering i 1993/94. Han vant to renn i verdenscupen, ett i utfor og et i super-G.

Fattori kom på fjerdeplass i super-G-rennet under OL 1998 i Nagano.

## Meritter

* Deltakelse i OL 1998 i Nagano og 2002 i Salt Lake City
* Deltakelse i VM 1996, 1999, 2001 og 2005

### Pallplasseringer i verdenscupen

## Referanser


## Eksterne lenker
*
Grimstadfjorden

**Grimstadfjorden** er en fjord i Bergen kommune, like nord for Bergen lufthavn, Flesland og en fjordarm av Raunefjorden. Fjorden har innløp rett øst for Bjorøy mellom Grimstad i sør og Mathopen ved Vatlestraumen i nord. Selve Grimstadfjorden har en lengde på 5,5 kilometer inn til Loddefjord i nord, men medregnet Nordåsvannet som fortsetter østover forbi Nordåsstraumen bru er den 9,5 kilometer lang.

Haakonsvern, marinebasen til den norske marinen, ligger på nordsiden av fjorden og innenfor der strekker Mathopsvågen og Bjørndalspollen seg nordover. Mellom Mathopsvågen og Bjørndalspollen går det en 10-12 meter bred kanal. Bjørndalspollen strekker seg helt inn til Loddefjord, og er omgitt av Bjørndal i øst og Hetlevik i vest. 

På sørsiden, øst for Grimstad ligger Søreide ved Dolviken. Der går Nordåsstraumen bru, en klaffebro som kan løftes slik at større båter kan ta seg inn til Nordåsvannet. 

## Referanser




## Eksterne lenker
* Bergen byleksikon på nett, om Grimstadfjorden
DS «Westfalen»

**DS «Westfalen»** var et tysk troppetransportskip, som sank utafor kysten av Sverige i 1944 med en rekke norske fanger ombord.

«Westfalen» var opprinnelig et linjeskip fra 1906. Under andre verdenskrig blei det brukt til troppetransporter og var flere ganger i Norge. Det var ikke uvanlig at det på slike turer hadde med norske fanger på returen til Tyskland. 8. september 1944 var det på en slik tur med 50 norske fanger, 25 tyske fanger og 200 andre tyskere om bord.

Utafor Göteborg, på høyde med Marstrand, gikk skipet sannsynligvis på ei drivmine. I alle fall skjedde det to eksplosjoner, og skipet tok inn vann. Redningsarbeidet om bord var kaotisk, og mange måtte hoppe i sjøen i det kraftige uværet. En svensk jager lyktes å ta opp en del av de skipbrudne.

I alt blei 78 mennesker redda, av disse fem nordmenn. Blant disse fem var fangene August D. Michelsen som var tilknyttet den illegale avisen *Mot Seier* i Bergen,  Johan Klausen og Øyvind Næss, begge arrestert på grunn av tilknyting til den illegale ''V-posten'' i Drøbak.

35 av de omkomne norske blei funnet og gravlagt fra domkirka i Gøteborg. Blant de omkomne var idrettslege Ingvar Martinius Hansen (født 28. 3. 1907), Petter Moen, Reidar Olaf Østlid, Erling August Moi, Sverre Lid og Ansgar Sørlie, samt den tyske transportlederen Wilhelm Heinze, en berykta SS-offiser.

Forliset vakte mye oppmerksomhet, og førte til en svensk protest til Tyskland.

## Referanser


## Kilder
* *Norsk krigsleksikon 1940–45*, Cappelen 1995
Raunefjorden

**Raunefjorden** er en fjord mellom Sotra og Bergen, som strekker seg cirka 15 km nordover fra Korsfjorden i sør til Byfjorden og Hjeltefjorden i nord. Fjorden regnes for å begynne nord for Lerøyna og Bjelkarøyna mellom Klokkarvik i Sund kommune i vest og Hjellestad i Bergen i øst.

Nord for Klokkarvik går Skogsvågen inn i Sotra mot vest. Øst for Skogsvågen ligger Bergen lufthavn, Flesland. Raunefjorden har en sidefjord, Grimstadfjorden, som ligger nord for Flesland og rett øst for Bjorøy. Fra Bjorøy går det en undersjøisk tunnel under Vatlestraumen til fastlandet i nærheten av Håkonshella. Vatlestraumen kom i nyhetsbildet i 2004 da MS «Rocknes» gikk på grunn og kantret. Håkonshella er stedet der Håkon den gode både ble født og døde. Håkonshella ligger ved inngangen til Alvøpollen og Alvøen. Fra der går fjorden videre nordover på østsiden av Litlesotra og nord til Knarrevik og Drotningsvik. Mellom disse to stedene går Sotrabrua over fjorden med en lengde på 1236 meter og en seilingshøyde på 50 meter. 

Fjorden ender nord for Sotrabrua, hvor den deler seg i Byfjorden som går østover mot Bergen mellom Askøy og Loddefjord, og en nordvestlig fjordarm mellom Litlesotra og Askøy som er den sydlige delen av Hjeltefjorden.

## Referanser




## Eksterne lenker
* 
* Bergen byleksikon på nett, om Raunefjorden
Joseph Ravanack

**John Joseph Ravannack** (født 19. mars 1878 i New Orleans i Louisiana, død 10. oktober 1910) var en amerikansk roer som deltok i de olympiske leker 1904 i St. Louis.

Ravannack vant en olympisk bronsemedalje i roing under OL 1904 i St. Louis. Han kom på tredjeplass dobbeltsculler sammen med John Wells. Paret representerte «Independent Rowing Club, New Orleans». Konkurransen ble gjennomført 30. juli 1904 og det var tre båter som deltok, alle fra USA

## OL-medaljer
* 1904  St. Louis -  Bronse i roing, dobbeltsculler

## Referanser


## Eksterne lenker
*
Vizianagaram (distrikt)

**Vizianagaram** (telugu: విజయనగరo జిల్లా) er et distrikt i den indiske delstaten Andhra Pradesh. Distriktets hovedstad er Vizianagaram. 

## Demografi
Ved folketellingen i 2011 var det  innbyggere i distriktet, mot  i 2001. Den urbane befolkningen utgjør 20,93 % av befolkningen.

Barn i alderen 0 til 6 år utgjorde 9,86 % i 2011 mot 13,16 % i 2001. Antallet jenter i den alderen per tusen gutter er 955 i 2011 mot 980 i 2001. 
## Referanser


## Eksterne lenker
*
Håkon M.E. Sundaune

**Håkon Margido Elnan Sundaune** (født 20. desember 1976 i Trondheim, død 19. august 2016) var en tekstforfatter, bibliotekar og satiriker.

Sundaune har blant annet skrevet, produsert og spilt teater sammen med teaterbandet Sjøkua og spilt i Norges lengste sceneshow *Patetisk aften* sammen med Stian Hovland Pedersen. Showet varte i 13 timer og fant sted på Brukbar i Trondheim. Han har også skrevet tekster for *[[Hallo i uken]]* i perioden 2002-2009, Kjendissatire-programmet *[[Sladder (TV-program)|Sladder]]* på TV-Norge og føljetongen *En ungkars dagbok* i *[[Adresseavisen]]*. Sundaune stod videre bak den satiriske nettavisen *[[Vagbladet]]*, og drev fra 2001 tekstbyrået *Sundaune tekst og sånt* med slagordet «totalleverandør av vokaler og konsonanter».

Sundaune var utdannet bibliotekar og litteraturviter, og var ansatt ved Nasjonalbiblioteket.

## Produksjon
* 2001: *Å åpne ei bru* (Sammen med teatergruppa Sjøkua)
* 2001: *Hjelp, vi gifter oss!* (med Sjøkua)
* 2001: *Sjøkua erklærer hellig jul!* (med Sjøkua)
* 2002: *Patetisk aften* på Brukbar i Trondheim. Norges lengste sceneshow, 13 timer langt, sammen med Stian Hovland Pedersen.
* 2007: Operaen *[[Forbudsrepublikken]]*
* 2008&ndash;2011: Eventyrforfatter og -forteller ved Soria Moria Kammermusikkfestival i Mostadmark.
* 2010: Bibliotekarens beste venn, en metasøkemotor for alle typer innhold.
* 2011: Gjenopptagelse av *[[Vagbladet]]*, en satirisk nettavis.

## Referanser


## Eksterne lenker
* Forbudsrepublikken
* www.sundaune.no
* Bibliotekarens beste venn
Ida Schöpfer

**Ida Schöpfer** (født 22. oktober 1929 i Flühli, død 7. juni 2014) var en sveitsisk alpinist. Hun er blitt sveitsisk mester 10 ganger. I 1954 ble hun dobbelt verdensmester i utfor og alpin kombinasjon.

På nasjonalt nivå gjorde hun seg bemerket i 1948, da hun ble sveitsisk mester i kombinasjonen. Året etter skaffet hun seg plass på det sveitsiske landslaget, og var den dominerende sveitsiske kvinnelige alpinisten i flere år.

Under OL 1952 i Oslo kom hun på 10.-plass i utfor og 16.-plass i storslalåm. Langt bedre gikk det to år senere, under VM 1954 i Åre i Sverige. Opprinnelig ville det sveitsiske skiforbundet ikke sende noe damelag på grunn av finanseringsproblemer, men etter protester fikk Schöpfer og lagvenninnen Madeleine Berthod reise med tog til Sverige. Verdensmesterskapet ble høydepunktet i Schöpfers karriere. Først slo hun forhåndsfavoritten Trude Klecker fra Østerrike med et tidels sekund og tok gull i utfor, det første VM-gullet til Sveits' damelag siden 1935. Etter at hun bare ble nummer åtte i favorittdisiplinen, storslalåm, tok hun sølv i slalåm etter en fremragende andreomgang. Dette slalåmresultatet innebar at hun også gikk til topps i kombinasjonen med klar margin foran lagvenninnen Madeleine Berthod, og ble dermed dobbeltvinner.

## Referanser


## Eksterne lenker
*
Rygge Air Show

**Rygge Air Show** er et flystevne som første gang ble arrangert ved Rygge flystasjon 25-26. august 2007, i anledning 40-årsjubileet til 720 skvadronen. Det første stevnet markerte også at det var 95 år siden den første flyvningen i Østfold fant sted, samt at Rygge flystasjon var i ferd med å få en sivil del, Moss Lufthavn Rygge.

Det ble utstilt og fløyet over 100 fly fra en rekke europeiske land, inkludert overvåkingsflyet E-3A Awacs og jagerflyene Saab JAS 39 Gripen og Eurofighter Typhoon, som begge var kandidater til å erstatte dagens F-16-fly. Dessuten deltok det britiske oppvisningstruppen Aerostars Team med russiske Jak-50-fly.

I løpet av de to dagene var nesten 70 000 tilskuere innenfor portene. 

Arrangementet ble gjentatt i august 2009 i forbindelse med 100-årsjubileet til Norges Luftsportforbund. Noen av deltagerne denne gangen var: Catalina, Patrroille Suisse, DC-6, Aerostars, Spitfire og mange flere.

## Referanser


## Eksterne lenker
* Rygge Air Show
* Program for Rygge Air Show 2007
Inge Wersin-Lantschner

**Inge Wersin-Lantschner** (født 26. januar 1905 i Innsbruck, død 16. juni 1997 i Innsbruck; født *Inge Lantschner*) var en østerriksk alpinist. Hun ble tredobbelt verdensmester i 1933.

Lantschner var medlem av en av Østerrikes mest fremgangsrike skifamilier. Sammen med sine yngre søsken Hady, Otto, Gustav og Geri var hun med på å dominere internasjonale mesterskap.

Sine første triumfer feiret hun i 1928 og 1929, da hun to ganger på rad ble østerriksk mester i utfor. Hun deltok i historiens første verdensmesterskap i 1931 i Mürren i Sveits, der hun tok sølvmedaljen i slalåm og ble nummer åtte i utfor. Det fulgte ytterligere to sølvmedaljer under VM 1932 med andreplasser i utfor og i kombinasjonen.

Karrierens absolutte høydepunkt kom i 1933, da verdensmesterskapet ble arrangert i hennes hjemby Innsbruck. Hun tok gull i alle disiplinene det ble konkurrert i. I utforløypa la hun sølvvinneren, Nini Zogg fra Sveits, over 20 sekunder bak seg.

## Referanser


## Eksterne lenker
*
Mary Ann Nichols

**Mary Ann «Polly» Nichols** (født **Mary Ann Walker**, 26. august 1845 i Soho i London, død 31. august 1888 i Whitechapel i London) var en britisk prostituert som regnes som det første offeret for den uidentifiserte seriemorderen Jack the Ripper, som drepte og maltrakterte flere kvinner i Whitechapel i London sensommeren og høsten 1888.

## Bakgrunn
Hun ble født i Soho i West End-området av London i 1845. Hun giftet seg med William Nichols i 1864, de fikk fem barn sammen og de forlot hverandre i 1880 eller 1881. Årsaken til bruddet skal, ifølge William Nichols, ha vært at hun prostituerte seg mens de var gift. Han ble av Mary Anns far anklaget for utroskap. Politiet hevdet det var på grunn av hennes drukkenskap. Etter ekteskapet livnærte hun seg av prostitusjon og som husarbeidstaker. Da hun ble drept bodde hun i et pensjonat i Spitalfields.

## Drapet
Hun ble funnet av en kusk klokken 03:40 foran en stallinngang i gaten Buck's Row (nå Durward Street) i Whitechapel. Politi og lege kom raskt til stedet, og legen bedømte Nichols' dødstidspunkt til klokken 03:30. Halsen hennes var skåret over og buken var lemlestet med store og dype kutt.

Likskuet ble igangsatt 1. september. Obduksjonen viste at hun hadde blitt drept på stedet like etter klokken 03:00. Pressen koplet raskt drapet på Nichols med drapene på Emma Elizabeth Smith og Martha Tabram, men rettslegen hevdet at modus operandi i dette drapet ikke stemte overens med de andre. Allerede før likskuen var over, hadde Annie Chapman blitt drept. Rettslegen hevdet at «Likheten mellom skadene i de to tilfellene er betydelig,» og etterforskningen av de to drapene ble slått sammen. Uken etter likskuen var over ble Elizabeth Stride og Catherine Eddowes drept, og Mary Jane Kelly ble drept 9. november. Dette førte til at drapene ble lenket til en enkelt drapsmann, Jack the Ripper.

I ettertid har flere teorier om hvem Jack the Ripper var blitt lansert, blant andre kusken som fant Nichols, Charles Cross – som oppga falskt navn til politiet. Hans virkelige navn var Charles Latchmere. Han døde i 1920.

## Se også
* Whitechapelmordene
* 

## Referanser


## Eksterne lenker
* 
* 
*  Mary Ann Nichols – Casebook: Jack the Ripper
*  «På sporet av Jack the Ripper» – artikkel om Jack the Ripper og hans ofre i *[[Aftenposten]]*.
Wasabröd

**Wasabröd AB** er et næringsmiddelkonsern med salgskontor i Stockholm. Fra 1999 er det eid av det italienske næringsmiddelselskapet Barilla. Selskapet er verdens største produsent av knekkebrød.

## Historie
Selskapet ble stiftet i Skellefteå i 1919 av Karl Edvard Lundström under navnet AB Skellefteå Spisbrödsfabrik. I 1931 ble det flyttet til Filipstad, og i 1957 byttet det navn til AB Wasa Spisbrödsfabrik og i 1964 til Wasabröd AB etter kongeslekten Vasa. I 1982 ble selskapet solgt til det sveitsiske legemiddelfirmaet Sandoz AG (som senere ble en del av konsernet Novartis AG), for så i 1999 å bli solgt til det italienske næringsmiddelselskapet Barilla.

## Eksterne lenker
*
John Joachim

**John Louis Joachim** (født 8. april 1874 i Ohio, død 21. oktober 1942 i St. Louis i Missouri)  var en amerikansk roer som deltok i de olympiske leker 1904 i St. Louis.

Joachim vant en olympisk bronsemedalje i roing under OL 1904 i St. Louis. Han kom på tredjeplass i toer uten styrmann sammen med Joseph Buerger.

## OL-medaljer
* 1904  St. Louis -  Bronse i roing, toer uten styrmann

## Referanser


## Eksterne lenker
*
Ekstremværet Vera

**Ekstremværet Vera** var et ekstremvær som rammet kysten av Trøndelag nord for Trondheimsfjorden torsdag ettermiddag og kveld 20. november 2008.

## Stormhistorie

Ekstremværet Vera oppsto som et polart lavtrykk i nest siste uke av november 2008. 20. november beveget det seg mot kysten av Norge og Meteorologisk institutt sendte ut et ekstremværvarsel og ga systemet navnet Vera. Om ettermiddagen 20. november traff Vera land i Trøndelag. Det ble det på kysten nord for Trondheimsfjorden klokken 14 målt en vindstyrke på 30&nbsp;m/s, som klassifiseres som sterk storm. Klokken 15 lå det polare lavtrykket rett nord for Brønnøysund og beveget seg østover. Trykket ble målt til 966 hPa. Klokken 16 ble det målt vind på 60 knop på Nordøyan fyr. I sitt oppdaterte værvarsel klokken 18 meldte Meteorologisk institutt om vestlig liten og til dels full storm. Klokken 20 hadde vinden avtatt til 55 knop ved Nordøyan fyr. Vera klassifiserte på det tidspunktet til full og til dels sterk storm på Trøndelagskysten nord for Trondheimsfjorden. Vera lå da nord for Majavatn og beveget seg østover.

## Forberedelser og skader
Etter at et polart lavtrykk nærmet seg norskekysten og det var blitt målt vind i orkan styrke 36&nbsp;m/s på Heidrunplattformen, sendte det den norske værtjenesten Meteorologisk institutt klokken 14 den 20. november 2008 ut et ekstremværvarsel og navnga lavtrykket Vera. Varselet ble oppdatert klokken 18 og igjen klokken 20. Siste varsel ble sendt ut klokken 22.30.

## Se også
* Liste over ekstremvær i Norge

## Kilder
* met.no: Ekstremvær: VERA (besøkt 20. november 2008)
Wigandgården

**Wigandgården** ligger i Agnes Mowinckelsgate 6 og Lars Hillesgate 26 i Bergen. Denne funksjonalistiske forretnings- og leiegården er tegnet av arkitekt Georg Fredrik Fasting, mest kjent for den røde telefonkiosken fra 1933, og Trygve Knudsen. Bygget ble oppført mellom 1939-1940 og ble opprinnelig bygget for bilforretningen Wigand. Wigandgården ligger i tilknytning til et større funksjonalistisk kulturminnemiljø med andre bilforretninger og bensinstasjoner fra perioden.
Friedel-Craftsreaksjon

**Friedel-Crafts reaksjon** en type av organisk reaksjon som ble utviklet av Charles Friedel og James Crafts i 1877.

Reaksjonen er grundig beskrevet.

## Friedel-Crafts alkylering
Friedel-Crafts alkylering er alkylering av en aromatisk ring og et alkylhalid med en sterk Lewis syre som katalysator. Med dehydrert jernklorid som katalysator binder alkylgruppen seg til kloridionet.

## Friedel-Crafts dealkylering
**Reversert Friedel-Crafts reaksjon** eller **Friedel-Crafts dealkylering** er en reaksjon der alkylgrupper fjernes ved tilførsel av protoner og en Lewis syre.

I en addisjonsreaksjon av etylbromid til benzen er ''orto'' og ''para'' substitusjon forventet etter første substitusjonstrinn fordi en alkylgruppe er aktiveringsgruppe. Men reaksjonsproduktet er 1,3,5-trietylbenzen med alle alkylgrupper as a metasubstituent. Termodynamisk reaksjonskontroll forsikrer at termodynamisk gunstig *meta* substitusjon med sterisk hindring minimized favoriseres over less gunstige *orto* og *para* substitusjon av kjemisk likevektsdannelse. Det endelige reaksjonsprodut er dermed et resultat av en serie av alkyleringer og dealkyleringer.

## Referanser
Gerhard Dahl

**Gerhard Geelmuyden Dahl** (født 25. mai 1905 i Lærdal, død 1964) var en norsk jurist og embetsmann.

Dahl tok juridisk embetseksamen i 1928. Han var dommerfullmektig 1929–1933 og sakførerfullmektig på Notodden 1933–1935. I 1935 ble han fylkesfullmektig i Vestfold og fra 1945 fylkeskontorsjef samme sted.

Fra 1948 var han konstituert fylkesmann i Vestfold for Oscar Torp i dennes stortings- og regjeringsperioder. Da Torp døde i 1958, ble Dahl utnevnt til hans etterfølger.

Han innehadde en lang rekke offentlige verv.

Han var sønn av sorenskriver Gerhard Geelmuyden Dahl (1857–1917) og hustru Kirsti Vold (1875–1952). Han ble i 1936 gift med Erna Dorothea Nergaard (f. 1909).

## Kilder
* Harald Gram og Bjørn Steenstrup (red.), *Hvem er Hvem?*, Kunnskapsforlaget, Oslo, 1955
Museu de la Xocolata

**Museu de la Xocolata**, katalansk for «Sjokolademuseet», er et privat museum i Barcelona som viser historien til og produksjon og bruk av sjokolade. Museet  eies av Barcelonas konditorlaug og ble åpnet år 2000.

Det er i sin helhet viet til sjokolade: Introduksjon i Europa, fremstilling, bruk og foredling, betydning som næringsmiddel og folkemedisin (sjokolade var blant annet regnet som afrodisiakum).

Det vises gamle maskiner for knusing av sjokoladebønner, elting av masse og lignende. I tillegg brukes kakaomasse av høy renhet til fremstilling av skulptur. Disse varierer fra kopier av kjente landemerker i Barcelona, som Sagrada Familia og diverse statuer til selvstendige kunstverk utført av kjente kunstnere. Skikken settes i sammenheng med en påsketradisjon, der familier laget små sjokoladefigurer (*mona*).

Utførelsen av statuene er dels i vanlig brun sjokolade og dels i hvit – unntaksvis tilsatt andre farger.

Inngangsbilletten utgjøres (selvsagt) av en plate sjokolade merket «Billet».

## Eksterne lenker
*
Fusafjorden

**Fusafjorden** er en fjordarm av Bjørnafjorden i Bjørnafjorden kommune i Vestland fylke. Fjorden går nordover og deler seg i de tre fjordarmene Samnangerfjorden i vest, Ådlandsfjorden i midten og Eikelandsfjorden i øst. Lengden inn til der fjordene deler seg er 12 kilometer, men videre til bunnen av Samnangerfjorden er det cirka 35 kilometer.

Fjorden har innløp mellom Bjørnetrynet ved Bjørnåsen like utenfor Halhjem i vest og Vinnes i øst, en avstand på cirka 8 kilometer. På vestsiden av fjorden ligger Osøyro, kommunesenteret i Os kommune. Nordvest for Osøyro ligger Hattvik og fra der går det ferjesamband tvers over fjorden til Venjaneset og rett innenfor neset ligger Fusavika og bygda Fusa, som har gitt navn til kommunen. Kommunesenteret til Fusa er derimot Eikelandsosen i bunnen av Eikelandsfjorden. Tre kilometer lengre nord deler Fusafjorden seg i de tre nevnte fjordene.

## Referanser




## Eksterne lenker
*
Lauritz Wigand-Larsen

**Lauritz Wigand-Larsen** (født 24. august 1895 i Bergen, død 4. juni 1951 samme sted) var en norsk turner. Han representerte Bergens Turnforening.

24 år gammel deltok han i sommer-OL 1920 i Antwerpen, der han deltok på det norske laget som vant sølv i lagkonkurransen. Danmark vant denne konkurransen.

## Eksterne lenker
*
Gyldendals boklegat

**Gyldendals boklegat**, på dansk *Gyldendals boglegat*, er en dansk pris der prisvinneren i sin helhet må benytte prispengene til innkjøp av nye bøker.

Prisen er på 20&nbsp;000 danske kroner (i 2002 var den på 10&nbsp;000 kroner) og tildeles en av Gyldendals (voksen)forfattere. 

## Mottakere

## Se også
*Gyldendals boklegat for barnebokforfattere.

## Eksterne lenker
* Litteraturpriser.dk
Afrodisiakum

**Afrodisiakum** er en ingrediens, et preparat eller krydder som skal øke kjønnsdriften eller lysten på sex. Navnet stammer fra den greske gudinnen Afrodite som blant annet representerte den fysisk siden av kjærligheten. For å regnes som afrodisiakum, må stoffet ha virkning for begge kjønn.

Historisk har mange krydder blitt tillagt slike egenskaper. Det samme gjelder grønnsaker, frukter og annet som likner på kjønnsorganer, som gulrot, asparges, agurk og annet fallosformet, for eksempel nesehornhorn, samt planter, røtter og annet som likner vulva, eller «sanselige» frukter som kirsebær. Etter hvert som skuffelsen har bredt seg, er de fleste frafalt, men asparges antas fortsatt å ha litt effekt. Ifølge folketroen finnes en del angivelig effektive planter. Også kombinasjoner som østers og champagne påstås å fremme lyst. Eventuelle virkninger skyldes som regel en placeboeffekt, det vil si selvsuggesjon og innbilning.

Der er gitt ut flere kokebøker om mat som afrodisiakum.

Ordet er fra en latinisert for av det greske *afrodisiakos*, «å vekke seksuelt begjær», igjen fra *Afrodisios*, «hellig for Afrodite». Navnet på den greske gudinnen for kjærlighet og skjønnhet, Afrodite, betydde «seksuell glede».

## Referanser


## Litteratur
* de Roche, Max (1991). *Kjærlighetsmat*. Oslo: Damm / Teknologisk forlag. ISBN 82-512-0357-0
* Allende, Isabel (1997). *Afrodite: Fortellinger, oppskrifter og andre afrodisiaka*. Oslo: Gyldendal. ISBN 82-05-25500-8
* Froböse, Gabriele; Froböse, Rolf; Gross, Michael (overs.) (2006). *Lust and Love: Is it more than Chemistry?* Royal Society of Chemistry, ISBN 0-85404-867-7.

## Se også
* Sildenafil, potensmiddel markedsført under produktnavnet Viagra og annet
Arthur Krasilnikoff

**Arthur Krasilnikoff** (født 12. juni 1941 i Ringsted, død 12. september 2012) var en dansk forfatter.

Krasilnikoff tok artium ved Herlufsholm Kostskole i 1960 og fikk sin debut i 1966 med novellesamlingen *Skyggelunde*. I 1970 var han ferdig utdannet filminstruktør fra Den Danske Filmskole, men fortsatte sin forfattervirksomhet. Han har fått tallrike anerkjennelser, legetater m.v. gjennom tidene.

## Bibliografi
* *Hvalens øje – en roman i 111 stykker*, 2004
* *Hurtigløberen – essayer og andre prøvelser*, 2001
* *Buskmennesker – et folk i Kalahari-ørkenen*, 2000
* *Vandmærker*, 1999
* *Nattens rygrad*, 1999
* *Jens og bønnestagen*, 1997
* *De engelske damer*, 1993
* *Alting flyder eller Panta Rai – af en ung sømands breve til sin elskede*, 1989
* *Sygdommen og abemennesket*, 1987
* *Kalkunens himmelfart og andre uskyldige historier*, 1987
* *Lindas tid*, 1985
* *Som landet ligger*, 1983
* *Sandhedens time*, 1983
* *Jordbærridderen*, 1982
* *Det yderste år*, 1982
* *Tordenfluer*, 1979
* *Et vintereventyr*, 1978
* *Overfaldet*, 1977
* *Gruppen Mandril*, 1975
* *Blodtapperen – en historie fra et regnehefte*, 1975
* *Omkring Charlie – en roman af stumper*, 1973
* *Skyggelunde – tolv historier*, 1966
* *Trappen*, 1965

## Stipender, priser og hedersbetegnelser
* 2006: Aage Barfoeds og Frank Lunds Legat
* 2005: Jeanne og Henri Nathansens Mindelegat
* 2004: Leo Estvads Legat
* 2000: Herman Bangs Mindelegat: *Nattens rygrad* (roman)
* 1999: Drassows Legat
* 1986: Jeanne og Henri Nathansens Fødselsdagslegat
* 1986: Beatriceprisen
* 1984: Henrik Pontoppidans Mindefonds Legat
* 1984: Otto Benzons Forfatterlegat
* 1983: Gyldendals boklegat

Fra 1967 flere engangsstipend fra Statens Kunstfond og fra 1998 livsvarig.

## Referanser


## Eksterne lenker
* 
* 
*  Litteraturpriser